চালু হয়েছে কয়েকটি নতুন সরকারি বাসরুট। পাশাপাশি, একের পর এক সরকারি বাসরুট বন্ধ হয়ে গিয়েছে। ফলে সমস্যা মেটেনি বিধাননগরবাসীর। যদিও ‘ক্যালকাটা স্টেট ট্রান্সপোর্ট কর্পোরেশন’ (সিএসটিসি) কর্তৃপক্ষের দাবি, ‘পর্যাপ্ত’ বাস চলে বিধাননগরে। 
এক দশক আগে বিধাননগরের বিভিন্ন এলাকা ছুঁয়ে প্রায় ১২টি রুটে সিএসটিসি’র বাস চলত। এক, দুই এবং তিন নম্বর সেক্টর ছুঁয়ে বছরছয়েক আগেও সাত-আটটি বাসরুট ছিল। প্রতিটি রুটই কলকাতার অফিসপাড়া অথবা গুরুত্বপুর্ণ স্থান ছুঁয়ে যেত। কিন্তু ধীরে ধীরে সবক’টি রুটকেই ‘অলাভজনক’ দেখিয়ে বন্ধ করে দেওয়া হয়। 
পরিবহণমন্ত্রী থাকাকালীন মদন মিত্র ‘এস-১৬’ এবং ‘এস-২৩’ রুটটি ফের চালু করেছিলেন। মাস ছয়েক ধরে দিনে মাত্র তিনটি করে বাস চালানোর পরে রুটগুলি ‘অলাভজনক’ দেখিয়ে বন্ধ করে দেওয়া হয় বলে সূত্রের খবর। বিধাননগরবাসীর প্রশ্ন, দীর্ঘদিন ধরে বন্ধ থাকা বাসরুট চালু হলে এবং তা বাসিন্দারা জানতে না পারলে                  কীভাবে সেই বাসের অপেক্ষায় থাকবেন? 
‘সল্টলেক ওয়েলফেয়ার অ্যাসোসিয়েশনে’র সাধারণ সম্পাদক কুমারশঙ্কর সাধুর কথায়, ‘‘বিধাননগরের সরকারি বাস না থাকার ফলে ভুগতে হচ্ছে সাধারণ মানুষকে। অবিলম্বে রুটগুলির পুনর্বিন্যাস করা প্রয়োজন।’’ তাঁর যুক্তি, যদি কোনও রুটে বাসের সংখ্যা কমিয়ে দেওয়া হয়, তাহলে বাসিন্দারা সেই রুটের বাসের জন্য অপেক্ষা করবেন না সেটাই স্বাভাবিক। আর সেই কারণেই ওই রুটের                                  বাসে যাত্রীর অভাবে লাভও হবে না।
সিএসটিসি-র ওয়েবসাইটে অবশ্য এস-১৪, এস-১৬ এবং ১৪-এ তিনটি রুটকে চালু হিসাবেই দেখানো রয়েছে। যদিও পথে নেই বাস। সিএসটিসি’র ডিরেক্টর নারায়ণস্বরূপ নিগম অবশ্য বলেন, ‘‘বিধাননগরে যথেষ্ট পরিমাণেই সরকারি বাস চলে। তবে বন্ধ হয়ে যাওয়া রুটগুলির ব্যাপারে আমার জানা নেই। খোঁজ নিয়ে দেখব। যদি সেগুলি লাভজনক হয়, তাহলে অবশ্যই চিন্তাভাবনা করা হবে।’’
২০১১ সালের পর নতুন কয়েকটি রুটে বাস চালানো শুরু করা হলেও তা বিধাননগরের বেশিরভাগ এলাকা জুড়ে চলে না বলে অভিযোগ। করুণাময়ী এলাকা থেকে কিছু সরকারি বাসের রুট থাকলেও বিধাননগরের বিস্তীর্ণ অংশে কার্যত কোনও সরকারি বাসের রুটই এই মুহূর্তে নেই।